ΓΡΑΠΤΗ ΕΡΩΤΗΣΗ E-0697/99

υποβολή: José García-Margallo y Marfil (PPE) προς την Επιτροπή

(26 Μαρτίου 1999)

Θέμα: Διαρθρωτικά Ταμεία

Οι περιφέρειες το κατά κεφαλήν εισόδημα των οποίων είναι κατώτερο του 75 % του μέσου κοινοτικού όρου ονομάζονται "περιφέρειες του στόχου 1" και λαμβάνουν σημαντικές κονοτικές ενισχύσεις.

Προκειμένου να διαπιστωθεί εάν μία περιφέρεια υπερέβη το όριο αυτό ή όχι, το σχέδιο Κανονισμού του Συμβουλίου, COM(98)131 τελ.(1), το οποίο καθορίζει γενικές διατάξεις σχετικά με τα Διαρθρωτικά Ταμεία, προβλέπει ότι θα λαμβάνονται υπόψη τα αριθμητικά δεδομένα που αντιστοιχούν στα τρία τελευταία έτη για τα οποία διαθέτει στοιχεία το EUROSTAT.

Ο Γενικός Διευθυντής της Στατιστικής Υπηρεσίας των Ευρωπαϊκών Κοινοτήτων (EUROSTAT) απεκάλυψε κατά την συνεδρίαση της Νομισματικής Υποεπιτροπής του Ευρωπαϊκού Κοινοβουλίου της 17.2.1999 ότι τα στατιστικά στοιχεία που αντιστοιχούν στα οικονομικά έτη 1994, 1995 και 1996 περιελάμβαναν ήδη και τα στοιχεία τα της παραοικονομίας των εξεταζόμενων περιφερειών, χωρίς εντούτοις να προσδιορίζει και τα κριτήρια που είχαν επιλεγεί για την εκτίμηση ή την αξιολόγηση των δραστηριοτήτων αυτού του είδους.

Βάσει ποίων κριτηρίων εκτιμά η Επιτροπή την παραοικονομία των διάφορων ευρωπαϊκών περιφερειών;

Απάντηση του κ. de Silguy εξ ονόματος της Επιτροπής

(6 Μαΐου 1999)

Όπως έχει ήδη εξηγηθεί στην απάντηση που δόθηκε στη γραπτή ερώτηση P-1784/97 του κ. Pomιs Ruiz(2), είναι πράγματι πολύ δύσκολο να μετρηθεί και να ελεγχθεί η παραοικονομία. Για να αντιμετωπιστεί το θέμα της μέτρησης και της κάλυψης της "παραοικονομικής" δραστηριότητας στα στατιστικά δεδομένα, τα κράτη μέλη πραγματοποιούν πολλές εμφανείς και αφανείς διορθώσεις στους υπολογισμούς που πραγματοποιούν για το ακαθάριστο εθνικό προϊόν (ΑΕΠ), η ακριβής φύση των οποίων ποικίλει μεταξύ των κρατών μελών.

Η Eurostat δεν μετρά άμεσα την έκταση της παραοικονομίας στα κράτη μέλη. Όμως, η Επιτροπή έχει ζητήσει από τα κράτη μέλη να συμπληρώσουν την κάλυψη της παραοικονομίας εκτελώντας ορισμένες διαδικασίες για την επαλήθευση και για τη βελτίωση των εκτιμήσεων του ΑΕΠ και του ακαθάριστου εγχώριου προϊόντος (ΑΕγχΠ). Το ενλόγω έργο περιγράφεται σε μια έκθεση προς το Συμβούλιο και το Κοινοβούλιο(3) στην οποία αναφέρονται οι απαντήσεις στις απαιτήσεις της οδηγίας 89/130/ΕΟΚ, Ευρατόμ για το ΑΕΠ της 13ης Φεβρουαρίου 1989 σχετικά με την εναρμόνιση του καθορισμού του ακαθάριστου εθνικού προϊόντος σε τιμές αγοράς(4), και ιδιαίτερα στο άρθρο 7, στο οποίο ζητείται να δοθεί ιδιαίτερη προσοχή τόσο στην επαλήθευση και στη βελτίωση της εξαντλητικότητας των εκτιμήσεων του ΑΕΠ και του ΑΕγχΠ, όσο και στην κάλυψη της παραοικονομίας.

Τα πιο πρόσφατα διαθέσιμα εθνικά δεδομένα για το ΑΕγχΠ, που βασίζονται σε όλες αυτές τις προσπάθειες, έχουν χρησιμοποιηθεί στις προσφάτως δημοσιευθείσες εκτιμήσεις του κατά κεφαλή περιφερειακού ΑΕγχΠ για τα έτη 1994 έως 1996. Τα εθνικά δεδομένα για το ΑΕγχΠ έχουν κατανεμηθεί μεταξύ των περιφερειών ανάλογα με το ποσοστό της ακαθάριστης προστιθέμενης αξίας τους στα συνολικά δεδομένα για την εθνική ακαθάριστη προστιθέμενη αξία, όπως παρέχονται από τις εθνικές στατιστικές υπηρεσίες.

(1) ΕΕ C 176 της 9.6.1998, σελ. 1.

(2) ΕΕ C 45 της 10.2.1998.

(3) COM(96)124 τελικό.

(4) ΕΕ L 49 της 21.2.1989.